  Майя Бывальцева 26-тӥ шуркынмонэ Венгрилэн шоркараз Будапештын удмурт кылын вераськозы но удмурт грамматикалэсь шуг интыоссэ эскерозы. Со сярысь «Вконтакте» мерлыко вотэсысь  огинын ивортэмын. Будапештын Удмурт кыллэсь нуналзэ пусйыны кичӧлтон сётӥз Ӧтвеш Лоранд нимо университетысь философи доктор Жужа Шаланки, радъясез – дышетсконниысь финн-угор кылъёсъя кафедра. Пумиськонын удмуртъёс мадьяр студентъёслы удмурт кылэн практика ортчытозы. Озьы удмурт кылэз дышетӥсьёслэн кылзэс волятыны луонлыксы кылдоз. Со сяна, люкаськемъёс удмурт кыллэн грамматикаысьтыз секыт интыосты эскерозы. 28-тӥ шуркынмонэ Удмурт кыллэсь нуналзэ Венгриысь Сегед карысь университетын пусъёзы. Ӝытэ удмурт студентъёс, дышетӥсьёс, удмурт кылэз дышетӥсьёс пыриськозы. Ӧтвеш Лоранд нимо университетысь профессор Иван Хорват Михаил Петровлэсь мадьяр кылэ берыктэм «Вуж Мултан» книгаеныз тодматоз, берыктон ужез сярысь вералоз. Удмурт но мадьяр студентъёс финн кылэ берыктэм удмурт кылбуръёсты лыдӟозы. Удмурт кылын «Узы-боры» но «Пузкар» кинофильмъёсты пуктӥсь, Польшаын улӥсь Пётр Палган но Удмурт кыллэсь нуналзэ пусйыны дасяське. «Мон но итӥськыны малпасько та нуналэз пусъён борды. Али мон Польшаын, туристъёслы экскурсиос радъясько. Удмурт кыллэн нуналаз малпасько палэнысь вуэмъёслы но, эшъёсылы но удмурт калык сярысь мадьыны, социальной сетьёсы удмурт кыллы сӥзем веранъёсты пуктыны. Тросгес калык мед тодоз со сярысь», - вераз со  газетлы. Озьы ик лыдӟе: «Пётр Палган: удмурт кыл мыным быдэс калыкез, солэсь историзэ, солэсь культуразэ усьтӥз» 27-тӥ шуркынмонэ Москваын Чехов нимо лыдӟетъюртын Ольга Урасинова «Введение в удмуртский язык» лекция лыдӟоз. Со сяна, удмурт кылбуретлэн ХХ даурын азинскемез сярысь кенешон но удмурт кыллэн Удмуртиын туала югдурез сярысь вераськон ортчозы. Тодэ вайытом, Ижкарын Удмурт кыллэсь нуналзэ нырысьсэ пусъён ужрадъёс 27-тӥ шуркынмонэ укмыс интыын ортчозы. Удмурт азьветлӥсьёс 27-тӥ шуркынмонэз Удмурт кыллэн дунневыл нуналэныз ялӥзы.Ӵапак та нуналэ 2001-тӥ арын «Удмурт Элькунысь кун кылъёс но Удмурт Элькунын улӥсь мукет калыкъёслэн кылъёссы сярысь» кат юнматэмын. Соя удмурт кыл Удмуртиын кун кыл инлык басьтӥз. Тегъёс: Мерлык Польша Венгрия удмурткыл  